Azɣan asnuntay, yugem-d aṭas seg teẓriyin niḍen ladɣa timeẓra n uzɣan n tmusniwin tilesiyin akken daɣen i d-yewwi s ɣur tiẓri n uṣekkiw. Γas ulama timeẓra-agi tugem-d seg tmeẓriwin-agi niḍen, ur teqqin ara kan ɣur-sent, imi ɣas yella deg wacu i myesfhament yella daɣen deg wacu i myegaradent. Dɣa timeẓra n uzɣan asnuntay tesεa tikta-ines i ulac deg timeẓra-agi i d-nebder. Azɣan asnuntay ur yeṭṭif ara deg umeskar kan neɣ deg udlis kan, d acu kan netta iga assaɣ gar umaru d udlis d waraten armi yewweḍ ɣer tmerkasin d tirawtin timezwura i d-yezwaren aḍris. Ma d timusniwin tilesiyin lebɣi nsent ad d-afent aḍris amezwaru, mačči i wakken ad tent- tesleḍ maca akken, ad tẓer anwa i d aẓar n uḍris yettwazergen.